**Uusi investointi kolminkertaistaa lannoitetuotannon**

**Tavoitteena saavuttaa 7 miljoonan euron vuosittainen lisämyynti**

**Biolanin lannoitetuotannon uudistus on alkanut kesäkuussa. Tuotanto uudistetaan kahdessa vaiheessa. Ensimmäisessä vaiheessa uusitaan hygienisointireaktorit ja poistokaasupesurit sekä korjataan nykyinen pelletöinti. Toisessa vaiheessa kuivausteknologia päivitetään ympäristöystävälliseksi, jolloin siirrytään öljystä biokaasuun ja aurinkoenergiaan. Kahden vaiheen kokonaisinvestointi on 7,5 miljoonaa euroa. Uusitussa tehtaassa valmistuu lannoitteita suomalaisille pelloille, joilla viljellään esimerkiksi perunaa, porkkanaa, hernettä, pinaattia, nurmea ja viljaa.**

Uusia rakennuksia reaktoreille ja pesurille rakennetaan 1200 neliötä. Kompostireaktorin kapasiteetti kasvaa lähes 200 prosenttia. Kuivauskapasiteetti kasvaa 5000 tonniin ja pelletöintikapasiteetti 10 000 tonniin, kun Biolanin lannoitetehtaan ensimmäinen vaihe valmistuu.

– Työkoneet saapuivat tontille kesäkuussa. Valmista saadaan vielä tämän vuoden loppupuolella. Ensimmäisessä vaiheessa tuotantokapasiteetti kaksinkertaistuu ja sen kustannusarvio on 2,8 miljoonaa euroa. Toisen vaiheen kustannusarvio on 4,7 miljoonaa euroa. Päätös toisen vaiheen toteutuksen ajankohdasta tehdään ensi vuonna, Biolan Groupin toimitusjohtaja **Teppo Rantanen** kertoo.

**Toisessa vaiheessa irti öljystä**

Lannoitetehtaan uudistuksen toinen vaihe on tarkoitus aloittaa vuoden päästä syksyllä. Toisessa vaiheessa rakennetaan uusi kuivaamo. Suursäkkituotteet tehdään jatkossa uudella linjalla ja pelletöinti yhdellä isolla laitteistolla. Pelletöintikapasiteetti nousee 20 000 tonniin ja kuivauskapasiteetti samoin 20 000 tonniin. Samalla öljy jää historiaan ja tilalle tulevat uusiutuvat energiamuodot.

– Biokaasu on jatkossa lannoitetehtaan tärkein energianlähde. Suunnitelmissa on myös rakentaa aurinkoenergiajärjestelmä, joka tuottaa tarvittavan sähköenergian osan vuotta. Toisessa vaiheessa tuotannon kapasiteetti lähes nelinkertaistuu, Rantanen toteaa.

Uudistettu lannoitetehdas pystyy tehokkaammin ja tuottavammin palvelemaan peltoviljelyn ammattilaisia. Markkinoilla on tällä hetkellä vain muutama lannoitetoimittaja ja niillä rajattu määrä tuotteita. Biolanilla nähdään suuri potentiaali avomaan vihannes- ja juuresviljelyssä.

– Eri kasvit tarvitsevat erilaisia ravinnesuhteita. Pinaatti ja porkkana eivät pärjää samoilla ravinteilla. Sama pätee vaikkapa perunaan ja herneeseen. Laajennamme tuotevalikoimaamme kymmeneen tuotteeseen, joista pääosa on luomuviljelyyn soveltuvia. Orgaanis-mineraalisia lannoitteita on tarkoitus valmistaa valikoidusti. Tavoitteemme on, että investoinnin avulla Biolan Group saavuttaa viiden vuoden päästä 7 miljoonan euron vuosittaisen lisämyynnin, Rantanen kertoo.

**Luomuviljelyyn tarvitaan enemmän lannoitetarjontaa**

Vuonna 2017 Suomessa oli luomutiloja noin 4640. Luomuviljeltyä peltoalaa oli 263 000 hehtaaria eli 11,7 prosenttia koko viljelyalasta. Luomun viljelyala kasvoi edellisvuoteen verrattuna 10 prosenttia. Maa- ja metsätalousministeriö on asettanut tavoitteeksi lisätä luomuviljellyn peltoalan määrän 20 prosenttiin vuoteen 2020 mennessä. Lannoitetehtaan investoinnilla Biolan tähtää tähän kasvavaan markkinaan.

– Luomuviljelijällä on tällä hetkellä kaksi haastetta ratkaistavana. Ensimmäinen on se, että luomuviljelyn sato on alhaisempi verrattuna perinteiseen viljelyyn. Toinen haaste tulee siitä, että viljelijöille on tällä hetkellä tarjolla vain muutamia peltoviljelyyn sopivia luomulannoitteita. Tavoitteemme on kasvattaa luomuviljelijän lannoitevalikoimaa uusilla tuotteilla ja sitä kautta kasvattaa myös satomäärää, Biolan Groupin Rantanen päättää.

***Biolan Groupiin kuuluva Novarbo Oy markkinoi ja myy uusia peltoviljelyyn sopivia luomulannoitteita. Uudistunut Arvo-luomulannoitteiden sarja on ensiesittelyssä OKRA-näyttelyssä osastollamme E245.***

**Lisätietoja investoinnista:**

Teppo Rantanen

Biolan Group, toimitusjohtaja

puh. 040 5010 589

teppo.rantanen@biolan.fi

**Lisätietoja uusista lannoitteista:**

Mika Nurminen

Novarbo Oy, tuoteasiantuntija

puh. 040 1379 858

mika.nurminen@novarbo.fi